เป็นตำนานร้านก๋วยเตี๋ยวของเมืองเพชรบูรณ์ไปแล้วเพราะเปิดมานาน ปิดๆ เปิดๆ มาตลอด มาเพชรบูรณ์ทีหลังไม่ได้เจอร้านแกเปิดสักที วันนี้มาโชคดีมากๆ ทราบว่าแกเพิ่งเปิดวันนี้วันแรกหลังจากปิดไป 7 วัน คนก็เลยมาทานซะแน่นร้านวันนี้มาตั้งแต่ 10 โมงครึ่ง กว่าจะได้ทานรอประมาณ 1 ชั่วโมงเบาๆ ค่ะขอบอก แต่ถ้ารักลุงว๊ากก็ต้องรอค่ะ ลุงดุเสียงดังนิดหน่อย แต่ป้าใจดีมากๆ ที่รอนานเพราะคิวยาวมากกกก ทั้งทานนี่และใส่ถุง ลุงกับป้าก็ทำอยู่ 2 คน ขา-เข่าก็ไม่ค่อยดี ถ้ารักแกก็ต้องรอแกหน่อยนะคะ เพราะรับรองแกทำตามคิว และอร่อยมากค่ะ 

พิกัดร้านอยู่ซอยหน้าเรือนจำจังหวัดเพชรบูรณ์ ถ้ามากจากถนนใหญ่ก็ให้เข้าซอยเดียวกับโรงแรมศรีวราเพลสนะคะ

วันนี้สั่งเส้นเล็กลูกทุ่ง 2 ชาม ๆ ละ 45 บาท (เมื่อก่อน 40 บาท) แต่เยอะมากนะคะ ชามนึงเพิ่มหมู 1 แผ่นอีก 25 บาท มาแบบล้นๆ ชามเลย

ทุกส่วนประกอบอร่อยหมดค่ะ ทั้งเส้นเล็กที่เหนียว นุ่ม อร่อยมาก หมูแผ่นก็นุ่มอร่อยทำชามต่อชาม เนื้อสัมผัสจะไม่เหมือนหมูเด้งนะคะต้องลอง คุณแฟนนี่สั่งเพิ่ม 1 แผ่นเลย  ทีเด็ดอีกอย่างคือ "ไข่ยางมะตูม" ที่แกต้มมาได้สวย น่าทานทุกฟองจริงๆ สามารถเพิ่มได้นะคะ ไข่ใบละ 7 บาท

 พูดถึงน้ำซุปต้มยำของแก ร้านนี้มีให้เลือก 3 ระดับความเผ็ดค่ะ เด็กน้อยก็ "ลูกเจี๊ยบ" โตมาหน่อยก็ "ลูกกรุง" ก็จะผู้ดีหน่อย ไม่เผ็ดมาก ถ้าสายโหดก็ต้องนี่เลยค่ะ "ลูกทุ่ง" รับรองแซ่บ เผ็ด ควันออกหูเลย ก๋วยเตี๋ยวของแกปรุงชามต่อชาม ใช้น้ำมะนาวแท้ค่ะ รสชาติเลยเปรี้ยวอร่อย แต่รสชาติจะมีรสหวานของพริกเผานิดหน่อยค่ะ อร่อยดี ใครผ่านมาเพชรบูรณ์ต้องมาลองนะคะ แนะนำค่ะ

เรื่องการบริการอย่างที่บอกช้าหน่อย (ช้ามาก) แต่ก็ตามคิวค่ะ น้ำดื่มมีบริการคิดแก้วละ 1 บาท เติมได้ ผักสดก็มีให้ทุกโต๊ะค่ะ ลุงอาจจะเสียงดุ แต่ลึกๆ ใจดีนะคะ คุณป้านี่เสียงเพราะ น่าร้ากกกค่ะ